text: Forældre kan aftale tid for børnepasning
  28 januar 2014 kl. 09.09
  Forældre kan nu få indflydelse på dagplejernes åbningstid i Hedensted Kommune.
  Dagplejernes arbejdstid skal dog ligge mellem klokken 6.00 og 17.00 eller 18.00 i særlige tilfælde.
  Åbningstiderne aftales i dialog mellem forældre og dagplejeren. Det kan ske på møder mellem de to parter eller gennem personlige samtaler.
  Hedensted Kommune vil foreløbig afprøve de fleksible åbningstider i to år.
  Forældrene kan løbende aftale åbningstider med dagplejerne, dog minimum for en måned af gangen.
  Hvis der er brug for ændret tid en enkelt dag, kan det også aftales. Dagplejernes maksimale arbejdstid på 48 timer om ugen skal dog overholdes
  .
  - Som butiksuddannet og jobsøgende er den fleksible åbningstid en kæmpe fordel for mig. Jeg vil kunne søge job med skiftende arbejdstider, hvor jeg én dag møder sent og en anden dag tidligt, siger Janni Varberg, der er mor til to børn.
  Ordningen begynder i februar og fortsætter til og med 2015. Den skal løbende bedømmes gennem tilfredshedsundersøgelser.
  Kun en ud af kommunens 208 dagplejere har valgt ikke at være med i den nye ordning.
  